জনের ওয়ার্কশপটি একটু একটেরে বাইরের দিকে ছিল। কর্তার বিবেচনার প্রশংসা করতে হয়। বাড়ীতে বাইরের লোক, ক্রেতা কর্মচারীদের আনাগোনা লেগেই আছে। তাছাড়া বাগানের ভিতর দিয়ে জন্ সোজাসুজি কর্মশালায় প্রবেশের একটা পথ রেখেছেন। এই ঘরটি ফায়ারপ্লেসহীন। রাস্তার দিকের জালনাটা বেশ বড়। ওটাই জন্-এর কর্মশালার প্রধান আকর্ষণ। হরেক রকম চামড়ার গ্লাভ্স, পার্স, বেল্ট সব ঐ জালনায় জন ঝুলিয়ে রাখতেন, পথচলতি মানুষ যাতে বাইরে থেকেই দেখেশুনে পছন্দ করতে পারে। জালনার লাগোয়া চওড়া তাকটা তাঁর বিক্রিবাটার কাউণ্টারও বটে। কেনাবেচা, গালগল্প, হিসেব নিকেষ সবই দিবি্য চলে। শহরের মেয়র তিনি। প্রয়োজনে অপ্রয়োজনে তাঁর সঙ্গেঁ লোকেদের বাতচিত লেগেই আছে। ঘরের ভিতর দেওয়াল জুড়ে বড় বড় কাঠের তাক। বড় টেবিল পাতা। তাতে হরেক রকম চামড়ার নানা আকৃতির টুকরো। ছুরি, কাঁচি, সুতোর গোলা, রঙ, তুলি, লোহার চিমটে, কাঠের জার, জল বা মূত্র ধরে রাখার বড় বড় ব্যারেল, মোমদানী, দু চারটে কাঠের টুল — সব মিলিয়ে এক ব্যস্ত কর্মশালা। দু-তিনজন কর্মচারী সাত বছরের শিক্ষানবিশির চুক্তিতে কাজ করে, কাজ শেখে। পয়সাকড়ি পায় না কিছু, কিন্তু থাকা, খাওয়া ও পোষাকপত্র পায়। সাত বছর পর নিজের ব্যবসা নিজে বুঝে নিতে পারে অথবা থাকতে পারে জন্-এর সঙ্গেঁ। অবশ্য ততদিনে দক্ষ কারিগর হিসেবে তারা টাকা পয়সা পাবে।